
Szepessy Béla István, grafikusművész főiskolai docens, intézetigazgató
Az illusztráció nyomtatott szöveg szemléltetését, kiegészítését szolgáló kép, rajz, fénykép, ábra. Ez a műfaj napjainkig hatalmas fejlődésen ment keresztül. A könyvillusztráció maga a könyv világát jeleníti meg, ábrázolja a szöveg tartalmát, kifejezésmódban mindig alárendelve a szövegkörnyezetnek. A könyvillusztrációnak ma is fontos szerepe van, tehát verseskötetek, képregények, gyermekkönyvek, ifjúsági regények és a tankönyvek sem nélkülözhetik ezt a kifejezésformát.
Az illusztráció leginkább a gyermek és ifjúsági irodalomban van jelen, s ezért a minőségét is rendkívül fontosnak tartom. Seregnyi kiváló képzőművészünk kötelezte el magát e műfajjal. Magyarországon az ötvenes-hatvanas években éppenséggel olyan alkotók újították meg a magyar grafika illusztráció művészetét, mint például: Csernus Tibor, Kondor Béla, Lenkey Zoltán, Gross Arnold, Würtz Ádám, Gyulai Líviusz és Rékassy Csaba.
Az illusztrációim elkészítéséhez a linóleummetszést választottam, mivel a linóleum könnyen megmunkálható, sajátsága hogy egyszerű, stilizált ábrázolást kíván, a rézmetszettel ellentétben kevésbé részletező. A linóleumnyomat az egyik legújabban felfedezett, mégis vitathatatlanul a legelterjedtebb grafikai technika.
Mivel illusztrációsorozatot készítettem, fontos volt, hogy a képek valamilyen formában kapcsolódjanak egymáshoz. A népmesék motívumvilága sokszor hasonló, ezért a képeken is megjelennek ugyanazok a motívumok.
Benedek Elek gyűjtéséből 10 mesét dolgoztam fel. A népmese gazdag és tartalmas, gyermeket és felnőttet egyaránt kielégítő olvasmány. Benedek Elek műveiben jelentős szerepe van a folklórnak. Meséinek a világa hasonló, mégis megpróbáltam úgy kiválasztani a történeteket, hogy minél változatosabb karaktereket és képi világot tudjak megjeleníteni.
A mesék illusztrálása lehetőséget adott arra, hogy olyan képeket készítsek, amik aprólékosak és részletesek, hosszas szemlélődésre késztetik a befogadót. Képeimen a teljes képmező kitöltésére törekedtem, az aprólékos metszetek tradícióját követve.




